પુસ્તકાલયની અડોઅડ આવેલી આ ઓરડી હતી ધીરુભાઈનું નિવાસસ્થાન. લગભગ ચૌદ ગુણ્યા બાર ફૂટનું ક્ષેત્રફળ. ઊબડખાબડ ભોંય, બેરંગ દીવાલો અને વિલાયતી નળિયાંથી છાયેલું છાપરું. ઓરડીનો એક તરફનો હિસ્સો સૂવા-બેસવા માટે ઉપયોગમાં લેવાય અને બીજી બાજુનો ભાગ રસોડાની ગરજ સારે. વચ્ચે કોઈ આડાશ નહીં. જરૂરિયાત પ્રમાણે બંને તરફનો વિસ્તાર વત્તો-ઓછો થતો રહે. દીવાલને અઢેલી પાટી ભરેલો ખાટલો છે. એની પર ગોળ વીંટો કરી મૂકેલાં ગોદડાં અને જીર્ણ થઈ ગયેલાં ગલેફવાળાં બે ઓશીકાં. ફાઈબરની એક ખુરશી. કાળું પડી ગયેલું લાકડાનું કબાટ. દીવાલ પર ફૂટેલો અરીસો. મહાલક્ષ્મીના ચિત્રવાળું જૂનું કૅલેન્ડર. વળગણી પર કપડાં લટકે. ડાબી તરફ ભીંતમાં ગોખલો. એમાં દેવદેવીઓના ફોટા. ઝીરોનો બલ્બ ટમટમે, અખંડ દીવાના વિકલ્પ રૂપે ! રસોડું છે તે હિસ્સામાં પતરાનાં – એલ્યુમિનિયમનાં ત્રણેક નાનાંમોટાં ડબલાં, સ્ટવ અને થોડાં ઠામડાં. ઓરડીનું બારણું પુસ્તકાલયમાં પણ ઊઘડે. તે દ્વારા ધીરુભાઈ ઘર અને પુસ્તકાલયમાં આવ-જા કરી શકે એવી સગવડ.